Јавни радио-телевизијски сервис Босне и Херцеговине од 2006. године представника на Песми Евровизије бира интерним избором. Песму "Ријека без имена" коју је Марија Шестић певала на Песми Евровизије 2007., баладу са јаким етничким мотивима, писали су Александра Милутиновић (композиција, текст) и Горан Ковачић (композиција, аранжман), а јавности је представљена у посебном програму „БХ Еуросонг 2007“ у сарајевском Народном позоришту 4. марта 2007. са директним радио и телевизијским програмом. Изабрана је међу око 30 песама пристиглих на конкурс. Снимљена је у Јавном заводу Радио-телевизије Словеније у Љубљани, а у снимању су учествовали и Симфонијски орекстар РТВ СЛО, познати продуцент Никша Братош, те неколико вокала из Хрватске. Спот за песму сниман је на Сави у околини Брчког (на броду „Палеж“) те у Сарајеву. Шестић је песму представила и као гост на Беовизији 2007.